text: Første dag med billigere biler
  20 november 2015 kl. 17.12
  Fredag var første dag med de nye, nedsatte registreringsafgifter. En god dag for landsdelens  autoforhandlere.
  Afgiften sænkes fra 180 procent til 150 procent. Det betyder, at en mellemstor familiebil bliver op til 20.000 kroner billigere.
  - Vi forventer at sælge flere biler på sigt, men vi vil gerne have afgiften sat yderligere ned, fortæller salgschef Jan Schott Nielsen fra ATBiler i Fredericia til TV SYD.
  Finanslovens afgiftsnedsættelser kan allerede ses på forhandlernes prisskilte. ATbiler i Fredericia sælger Toyota, Fiat og Jeep, og de nye afgifter er fredag allerede regnet ind i priserne, men det er meget forskelligt hvor meget eller lidt man sparer.
  - Jeg står p.t. og skal skifte min bil ud. Afgiftsnedsnedsættelsen betyder, at jeg overvejer at købe helt ny bil i stedet for en nyere, brugt bil, fortæller disponent Kim Juul Hansen fra Middelfart til TV SYD.
  
  